Predkladacia správa

Materiál sa predkladá v súlade s článkom 3 odsekom 1, 2, 5 až 9 a článkom 13 odsekom 2 písm. a) Ústavy Medzinárodnej organizácie práce1) (ďalej len „Ústava MOP“) s cieľom zabezpečiť účasť trojstrannej delegácie SR na 97. zasadnutí Generálnej konferencii Medzinárodnej organizácie práce (ďalej len „konferencia“) v Ženeve v dňoch 28. mája 2008 až 13. júna 2008. 

Konferencie sa zúčastňujú dvaja delegáti za vládu SR, jeden delegát za reprezentatívne organizácie zamestnávateľov (Republiková únia zamestnávateľov a Asociácia zamestnávateľských zväzov a združení SR – ďalej len „RÚZ“, „AZZZ SR“) a jeden delegát za reprezentatívnu organizáciu pracovníkov (Konfederácia odborových zväzov SR – ďalej len „KOZ SR“). Každý delegát môže mať najviac dvoch odborných poradcov ku každému bodu programu zasadnutia konferencie (článok 3 odsek 2 Ústavy MOP).

Konfederácia odborových zväzov SR listom zo dňa 22. februára 2008 navrhla pre časť delegácie SR za zamestnancov nominovať 1 delegáta a 4 poradcov – k 3., 4., 5. a 6. bodu programu zasadnutia konferencie. Rovnako sa vyjadrila Republiková únia zamestnávateľov a Asociácia zamestnávateľských zväzov a združení SR listom zo dňa 13. apríla 2008 s tým, že tieto dve reprezentatívne organizácie zamestnávateľov sa dohodli na zložení delegácie za zamestnávateľov v osobe 1 delegáta a v osobách 4 poradcov.

Vzhľadom na hospodárne nakladanie s finančnými prostriedkami kapitoly rozpočtu Ministerstva práce, sociálnych vecí a rodiny SR sa podľa predkladaného materiálu navrhuje vytvoriť trojstrannú delegáciu SR na konferenciu takto:

– dvaja delegáti za vládu SR a 3 poradcovia – jeden poradca samostatne k 3., 4. a 5. bodu programu zasadnutia konferencie, delegát (Miloslav Hetteš) je aj poradcom k 1 a 2 bodu programu konferencie, delegát (Juraj Džupa) je aj poradcom k 6 bodu programu konferencie;

– jeden delegát za zamestnávateľov a 4 poradcovia – 1 poradca samostatne k 3., 4., 5. a 6. bodu programu zasadnutia konferencie (RÚZ a AZZZ SR);

– jeden delegát za zamestnancov (pracovníkov) a 4 poradcovia – 1 poradca samostatne k 3., 4., 5. a 6. bodu programu zasadnutia konferencie (KOZ SR). 

Druhý bod programu konferencie patrí do výlučnej pôsobnosti vládnej časti delegácie. V súlade s uznesením vlády SR č. 253 z 22. marca 2006 k správe o finančných aspektoch členstva Slovenskej republiky v medzinárodných organizáciách a návrhu na zmenu spôsobu úhrady členských príspevkov do medzinárodných organizácií v znení uznesenia vlády SR č. 372 z 3. mája 2006 členský príspevok SR do rozpočtu Medzinárodnej organizácie práce uhrádza Ministerstvo práce, sociálnych vecí a rodiny SR a nie sociálni partneri. Do roku 2006 členské príspevky do medzinárodných organizácií uhrádzalo za všetky ministerstvá Ministerstvo zahraničných vecí SR a od roku 2007 tieto príspevky uhrádzajú príslušné ministerstvá.

Rokovacími jazykmi konferencie sú anglický, francúzsky a španielsky jazyk. 

Výber poradcov za vládnu časť delegácie SR bol urobený na základe odborných predpokladov vo vzťahu k možnému vystúpeniu v príslušnom výbore v rokovacom jazyku konferencie podľa určených bodov programu konferencie.

Materiál bol predmetom medzirezortného pripomienkového konania a vyhodnotenie pripomienkového konania je súčasťou predkladaného materiálu. Body programu konferencie patria do pôsobnosti Ministerstva práce, sociálnych vecí a rodiny SR a Ministerstva pôdohospodárstva SR.

Ministerka práce, sociálnych vecí a rodiny SR Viera Tomanová a štátna tajomníčka Ministerstva práce, sociálnych vecí a rodiny SR Emília Kršíková sa zúčastnia na konferencii mimo schválenú delegáciu SR (čl. 2 odsek 3 písm. a) rokovacieho poriadku konferencie). V čase neprítomnosti ministerky ju zastupuje štátna tajomníčka. Ministerku sprevádza veľvyslanec pri Stálej misii SR pri OSN a ostatných medzinárodných organizáciách v Ženeve Anton Pinter a ďalšie osoby.

Programové vyhlásenie vlády SR predpokladá aktívne členstvo SR v medzinárodných organizáciách vrátane MOP, čo sa odzrkadľuje aj v účasti delegácie SR v trojstrannom zložení na konferencii. Cieľom účasti delegácie SR na konferencii je nielen prezentácia nášho štátu na tomto významnom podujatí, ale aj aktívna účasť pri dotváraní navrhovaných výstupov konferencie; návrh stanoviska vlády SR k programu a k navrhovaným záverom konferencie je súčasťou predkladaného materiálu. 

Konferencia umožňuje rokovanie delegácií na bilaterálnej a multilaterálnej úrovni vrátane rokovaní na úrovni ministrov.

Po skončení konferencie Ministerstvo práce, sociálnych vecí a rodiny SR predloží vláde Slovenskej republiky správu o priebehu a výsledkoch konferencie najneskoršie do 30. novembra 2008 s návrhom príslušných opatrení v súlade s článkom 19 Ústavy MOP (pozrite návrh uznesenia vlády SR bod C.3).

Celkové výdavky delegácie SR na konferencii sa odhadujú na cca 1 685 550 Sk a uhradia sa z kapitoly rozpočtu Ministerstva práce, sociálnych vecí a rodiny SR, kde sú tieto finančné prostriedky vyčlenené na konferenciu v roku 2008. V porovnaní s konferenciou v roku 2007 sa odhaduje úspora 291 733 Sk.